Spoločenský dom (Dunajská Streda)

**Spoločenský dom** v Dunajskej Strede patrí medzi najvýraznejšie stavby tohto mesta. Nachádza sa na Korze Bélu Bartóka 788|1, v centrálnej časti Dunajskej Stredy.

## Charakteristika

Vznikol v rokoch 1974 – 1977 podľa projektu J.Slíža, E. Grébertovej a A. Braxatorisa,(známe realizácie: gymnázium na Tomašíkovej ulici v Bratislave, zotavovňa ROH na Donovaloch, 22- triedna škola v Petržalke, sídlisko Barónka- Rača v Bratislave, kultúrne domy v Mútnom, v Tešedíkove a iné.) v rámci celkovej prestavby okresného mesta a 4. novembra 1977 bol odovzdaný do užívania ako nový Dom kultúry. Dnes Mks- Mestské kultúrne stredisko.

Konštrukčný systém vychádza z modulovej osnovy 6+6  3+6 a z technológie monolitického železobetónu,ktorá umožnila variabilné dispozičné riešenie interiérov. Pre architektúru exteriéru je typické hmotové členenie 3. poschodia s vysunutými terasami a kontrast plných a zasklených plôch. Štruktúra obkladu je z bielych betónových, kanelovaných panelov. Budova je situovaná hlavným vstupom do námestia s parkom a fontánou a svojou hmotou tvorí dominantu celého námestia. Na severnej bočnej fasáde sa nachádza figurálny reliéf od J. Jankoviča.

Nástup z námestia vytvára vstupný vestibul cez dve podlažia, kde sa ešte aj v súčasnosti nachádzajú pôvodné výtvarné diela- drevené reliéfy F. Hubla , kamenná mozaika L. Bergera a figurálna kompozícia Š. Kubíka. Obsahovú náplň tvoria: divadelná sála, kinosála, Žitnoostrovská knižnica, kancelárie, reštaurácia s kuchyňou, klubovne, technicko- hospodárske priestory, vzduchotechnika atď. Prevádzkové vzťahy sú riešené s ohľadom na variabilitu priestorov, ktorú zabezpečujú zasúvacie a padacie steny pri divadelnej sále. Variabilitu celkovej hmoty zabezpečuje aj konštrukcia zo železobetónu, nebola obmedzená záväzným použitím montovaného skeletu.

Objekt sa zaraďuje do obdobia neskorej moderny s brutalistickou prímesou a stretol sa s veľmi pozitívnym ohlasom. V roku 1978 získal Spoločenský dom Cenu Zväzu slovenských architektov - dnešná cena Dušana Jurkoviča. V 90. tych rokoch sa začala k bočným stenám pristavovať dobová architektúra, ktorá narušila celkový harmonický vzhľad budovy. V súčasnosti je objekt v čiastočnej rekonštrukcii.

## Informácie o stavbe
* autori projektu: Ing. arch. Jozef Slíž, Ing. arch. Eva Grébertová, Ing. arch. Alexander Braxatoris
* konštrukcia: Ing. Emil Janeček
* generálny projektant: Stavoprojekt Bratislava
* úžitková plocha: 6030 m2
* obostavaný priestor: 35 000 m3
* počet stoličiek: 1020
* investičný náklad: 40 mil. Kčs
* realizované: 1974 – 1977

## Použitá literatúra
* Dulla, Matúš, *Slovenská architetúra od Jurkoviča po dnešok*,vydavateľstvo PERFECT, Bratislava 2007,75 s., 169 s.
* Šlachta, Š.- Spoločenský dom v Dunajskej Strede., ČS Architekt  č. 17, r.1979, 3 s. 
* Šlachta, Š.- Spoločenský dom v Dunajskej Strede, hodno vidieť., Projekt  č. 7, r.1978, 43- 45 s.
* Krivošová, J.- E. Lukáčová, *Premeny súčasnej architektúry Slovenska*, vydavateľstvo ALFA, Bratislava 1990, 160- 161 s.
* Zalčík Tibor, Dulla Matúš, *Slovenská architektúra 1976- 1980*, vydavateľstvo VEDA, Bratislava 1982, 63, 89 s., 25, 92 s.

## Iné projekty

Kategória:Stavby v Dunajskej Strede
Kategória:Architektúra z 1977